1. ปัจจัยความเสี่ยง

  การดำเนินการของบริษัทขึ้นอยู่กับปัจจัยความเสี่ยงที่สำคัญ 2 ด้านคือ
  ปัจจัยความเสี่ยงด้านอุตสาหกรรม (Industry Risk) และปัจจัยความเสี่ยงของบริษัท
  (Corporate Risk)

  1.1 ปัจจัยความเสี่ยงด้านอุตสาหกรรม (Industry Risk)

เป็นปัจจัยความเสี่ยงที่บริษัทประสบจากปัจจัยภายนอกต่างๆและ/หรือลักษณะเฉพาะของธุรกิจ
ไม่ว่าจะเป็น

  1.1.1. ภาวะความไม่แน่นอนและการชะลอตัวของเศรษฐกิจโลก
  ภาวะการชะลอตัวทางเศรษฐกิจโลกซึ่งรวมไปถึงประเทศไทยซึ่งอาจส่งผลต่ออัตราการเติบโตของธุรกิจไอทีอีกทั้งความสามารถในการทำกำไรจากการดำเนินการ

  มาตรการรองรับ SVOA
  พยายามแสวงหาสินค้าที่ให้กำไรสูงจัดเป็นชุดรวมกับสินค้าที่จำเป็นต้องจำหน่ายหรือจำหน่ายง่ายโดยมีกำไรต่ำผสมผสานกัน
  และพยายามที่จะจัดทำโครงการที่มีมูลค่าเพิ่ม (Value Added)
  โดยเฉพาะอย่างยิ่งโครงการวางระบบต่างๆ เสนอแก่ลูกค้า

  1.1.2. ภาวะความตกต่ำของธุรกิจไอทีในสหรัฐอเมริกา
  จากการขยายตัวเกี่ยวกับธุรกิจอินเทอร์เน็ตชะลอตัวลง
  อันสะท้อนให้เห็นจากความตกต่ำของดัชนีหุ้นในตลาดหลักทรัพย์ NASDAQ
  จะทำให้สินค้าไอทีล้นตลาดจึงเกิดโอกาสที่จะมีการลดราคาเพื่อระบายสินค้าไอทีออกจากสหรัฐอเมริกาซึ่งจะส่งผลทำให้เกิดการแข่งขันด้านราคาของสินค้าไอทีอย่างรุนแรงในประเทศต่างๆ
  รวมทั้งประเทศไทย กำไรจากการขายสินค้าก็จะน้อยลง

  มาตรการรองรับ SVOA
  ได้พัฒนาสินค้าคอมพิวเตอร์ส่วนบุคคลภายใต้ตราของตนเองซึ่งมีคุณภาพระดับมาตรฐานสากลโดยได้รับการรับรองในระบบมาตรฐาน
  ISO 9002
  เพื่อเพิ่มความสามารถในการแข่งขันกับสินค้านานาชาติอีกทั้งยังพัฒนาบริการให้มีประสิทธิภาพมากยิ่งขึ้น

  1.1.3. ความรวดเร็วในการเปลี่ยนแปลงของเทคโนโลยี
  โดยปกติเทคโนโลยีสารสนเทศจะมีการเปลี่ยนแปลงรวดเร็วจึงอาจมีผลกระทบด้านการคงคลังสินค้าที่จำหน่ายไม่ได้
  และจะส่งผลขาดทุนหากจำเป็นที่จะต้องขายสินค้าล้าสมัยเหล่านั้นให้ได้

  มาตรการรองรับ SVOA
  ได้ดำเนินนโยบายการบริหารการคงคลังสินค้าอย่างมีประสิทธิภาพโดยกำหนดการคงคลังสินค้าไม่ให้เกินระยะเวลาของการเปลี่ยนแปลงของเทคโนโลยีหรือการผลักภาระให้เจ้าของผลิตภัณฑ์
  (Supplier) เป็นผู้บริหารการคงคลังสินค้าเอง หากกรณีที่ SVOA
  ซื้อสินค้ามาแล้วก็จะพยายามส่งต่อผู้แทนจำหน่าย (Dealer)
  เพื่อที่จะรักษาระดับปริมาณการคงคลังสินค้าให้อยู่ในระดับมาตรฐาน

  1.1.4. อัตราแลกเปลี่ยนเงินตราระหว่างประเทศ เนื่องจาก SVOA
  ดำเนินธุรกิจโดยการนำเข้าสินค้าจากต่างประเทศเป็นส่วนใหญ่
  ดังนั้นจึงอาจมีผลต่อความสามารถในการทำกำไรหากอัตราแลกเปลี่ยนดังกล่าวขาดเสถียรภาพ

  มาตรการรองรับ SVOA
  ได้ทำธุรกรรมการซื้อขายสินค้าเป็นสกุลเงินบาทหรือพยายามผลักภาระความเสี่ยงนี้ให้แก่เจ้าของผลิตภัณฑ์
  (Supplier) จากต่างประเทศ ส่วนกรณีที่จำเป็นจะต้องซื้อสินค้าเป็นสกุลเงินอื่น SVOA
  ก็จะทำการประกันกำหนดอัตราแลกเปลี่ยนเงินตราระหว่างประเทศเพื่อรองรับความเสี่ยงดังกล่าว

  1.2 ปัจจัยความเสี่ยงของบริษัท (Corporate Risk)

  เป็นความเสี่ยงที่เกิดขึ้นจากปัจจัยภายในบริษัท ซึ่งปัจจุบัน (31 มีนาคม 2544)
  มีอยู่เพียงกรณีเดียวคือ
  การขาดแหล่งเงินทุนหมุนเวียนอย่างเพียงพอในการประกอบกิจการให้มีกำไร
  ด้วยลักษณะโครงสร้างธุรกิจของบริษัทที่รายได้ส่วนใหญ่และฐานธุรกิจเกิดจากธุรกิจช่องทางจำหน่าย
  (IT Distribution)
  ซึ่งเป็นธุรกิจที่ใช้เงินทุนหมุนเวียนสูงในรูปของลูกหนี้การค้าและสินค้าคงคลังโดยมีผลตอบแทนขั้นต้น
  (Margin) ในอัตราต่ำอันเนื่องมาจากลักษณะการแข่งขันทางธุรกิจ
  การทำกำไรขึ้นอยู่กับขนาดของธุรกิจที่ใหญ่เพียงพอที่จะรองรับ
  อุปสรรคสำคัญในการจัดหาแหล่งเงินทุนหมุนเวียนของบริษัทเกิดจากภาพลักษณ์ของบริษัทที่เพิ่งหลุดพ้นจากการฟื้นฟูภายใต้กระบวนการของศาลล้มละลายกลาง
  ทำให้ทั้งเจ้าหนี้การค้าและเจ้าหนี้สถาบันการเงินยังไม่สามารถให้การสนับสนุนได้อย่างเต็มกำลัง